**საბაკალავრო ნაშრომის შესრულების, წარდგენისა და შეფასების ინსტრუქცია**

1. საბაკალავრო ნაშრომი წარმოადგენს სტუდენტის მიერ შესრულებულ შემაჯამებელ სამუშაოს, რომელიც უნდა შეასრულოს სტუდენტმა აკადემიური პროგრამის დასრულების ბოლოს და დაიცვას საბაკალავრო ნაშრომის დაცვის კომისიის ღია სხდომაზე.

2. ნაშრომში უნდა გამოვლინდეს სტუდენტის ცოდნის დონის, შემოქმედებითი და კვლევითი უნარ-ჩვევების ხარისხის შესაბამისობა აკადემიური პროგრამით განსაზღვრულ მოთხოვნებთან.

3. საბაკალავრო ნაშრომის დაცვაზე სტუდენტის დაშვების წინაპირობა განისაზღვრება საგანმანათლებლო პროგრამის მიხედვით.

4. ნაშრომის ხელმძღვანელს ირჩევს სტუდენტი ფაკულტეტის მიერ გამოყოფილი აკადემიური პერსონალიდან.

5. ნაშრომის ხელმძღვანელი ეხმარება სტუდენტს თემის შერჩევაში, გეგმის შედგენასა და ბიბლიოგრაფიის დამუშავებაში. ეტაპობრივად ამოწმებს თემაზე მუშაობის პროცესს, გამოთქვამს შენიშვნებს და კვლევის არასწორი მიმართულებით წარმართვის შემთხვევაში ეხმარება ავტორს მის კორექციაში. ნაშრომის დასრულების შემდეგ ამზადებს დასკვნას (არანაკლებ 2 გვერდზე), რომელიც მოიცავს შემდეგ ინფორმაციას:

ა) ნაშრომის დასათაურებას;

ბ) ავტორის ვინაობას;

გ) ნაშრომის მოკლე მიმოხილვას;

დ) ნაშრომის ძლიერი და სუსტი მხარეების აღნიშვნას შენიშვნებისა და რეკომენდაციების მინიშნებით;

ე) ავტორის შრომისუნარიანობისა და სხვა უნარ-თვისებების ხარისხის აღნიშვნას;

ვ) ნაშრომის ზოგად შეფასებას;

ზ) პირად აზრს ბაკალავრის ხარისხის მინიჭება არ მინიჭების შესახებ.

6. საბაკალავრო ნაშრომისათვის გათვალისწინებულია არანაკლებ 10 კრედიტი.

7. საბაკალავრო ნაშრომის თემების ნუსხას ფაკულტეტი აქვეყნებს მე-8 სემესტრის თებერვალის თვეში და საგაზაფხულო სემესტრის მე-8 კვირის დასაწყისში ამტკიცებს სტუდენტის მიერ არჩეულ საბაკალავრო თემას და ხელმძღვანელს. სტუდენტი 9 კვირის მანძილზე მუშაობს საბაკალავრო ნაშრომზე, რომელსაც მე-16 კვირის ბოლოს დასრულებული სახით წარადგენს დეკანატში. ხელმძღვანელის დადებითი შეფასების შემთხვევაში მე-17 კვირას ხდება ნაშრომის წინასწარი განხილვა კომისიის წინაშე, რომელსაც ამტკიცებს უნივერსიტეტის რექტორი. მე-19 კვირას ხდება საბაკალავრო ნაშრომის საჯარო დაცვა.

8. საბაკალავრო ნაშრომის საჯარო დაცვისათვის იქმნება საბაკალავრო ნაშრომის დაცვის კომისია, რომელსაც ფაკულტეტის დეკანის წარდგინებით ამტკიცებს უნივერსიტეტის რექტორი. კომისია უნდა შედგებოდეს სულ მცირე 5 წევრისაგან, კომისიის სხდომის მსვლელობასა და შედეგებზე დგება საბოლოო ოქმი.

9. კომისიას წარედგინება საბაკალავრო ნაშრომის ერთი ეგზემპლარი.

10. ნაშრომის საჯარო დაცვის რეგლამენტი განისაზღვრება სულ მცირე 10 წუთით.

11. დაცვის პროცესში ბაკალავრს შეუძლია საილუსტრაციო მასალის გამოყენება.

12. დიპლომის დანართში საბაკალავრო ნაშრომი შედის, როგორც ცალკე პუნქტი და ფასდება, როგორც სტუდენტის მიერ სასწავლო პროგრამის ფარგლებში შესრულებული სამეცნიერო კომპონენტი.

13. დაცვის საპატიო მიზეზით გადავადება შესაძლებელია სტუდენტის წერილობითი განცხადების საფუძველზე, მოთხოვნის საპატიო მიზეზის მითითებითა და დასაბუთებით.

**საბაკალავრო ნაშრომის გაფორმების წესი**

1. საბაკალავრო ნაშრომი უნდა იყოს შესრულებული A4 ზომის ქაღალდზე, მოცულობით არა ნაკლებ ნაბეჭდი 30 გვერდისა. ტექსტი აკრეფილი უნდა იყოს სტანდარტული შრიფტით (AcadNusx, Litnusx, Sylfaen.) ნაშრომის ძირითადი ტექსტის ზომა - 12, სათაურებისა და ქვესათაურების ზომა - 14. სტრიქონებს შორის მანძილი 1,5; გვერდის ველები (ყველა მხრიდან) 2 სმ.

2. საბაკალავრო ნაშრომის სტრუქტურაში გათვალისწინებულ უნდა იქნეს შემდეგი კომპონენტები:

- **თავფურცელი** - საბაკალავრო ნაშრომის პირველი გვერდი (იხ. დანართი 1);

- **ანოტაცია** - (არაუმეტეს ერთ გვერდზე) უნდა ასახავდეს საბაკალავრო ნაშრომის სტრუქტურას, მიზნებსა და მოკლე დასკვნას;

- **შესავალი** - ნაშრომის ზოგადი ნაწილია, რომელშიც უნდა აისახოს არჩეული თემის აქტუალურობა, მიზნები და დასმული ამოცანა (ამოცანები); საკვლევი საგანი და გამოყენებული მეთოდები (ექსპერიმენტული კვლევის შემთხვევაში);

- **ნაშრომის ძირითადი ნაწილი** - შეიძლება დაიყოს თავებად და პარაგრაფებად; ნაშრომს შეიძლება დაერთოს სქემები, ცხრილები , ნახაზები.

- **დასკვნა** - უნდა ასახავდეს საბაკალავრო ნაშრომის შედეგებს;

- **გამოყენებული ლიტერატურის ნუსხა** - წარმოდგენილი უნდა იყოს ანბანური თანმიმდევრობით. ჯერ მიეთითება გამოცემები ქართულ ენაზე. შემდეგ კი უცხო ენებზე. სამეცნიერო ნაშრომის მითითებისას სახელდება ავტორის გვარი და ინიციალები (ავტორების), ნაშრომის სახელწოდება, სამეცნიერო ჟურნალის სახელწოდება, წელი, ტომი, ნომერი, გვერდები. წიგნის ან მონოგრაფიის მითითების შემთხვევაში ჯერ სახელწოდება, შემდეგ ავტორის (ავტორების) გვარი და ინიციალები, გამომცემლობა, გამოცემის წელი.

- **ინტერნეტის გამოყენების** შემთხვევაში მიეთითება: მასალის ავტორი, ვებ-გვერდის ავტორი, მასალის დასახელება ლინკის მინიშნებით, ვებ-გვერდის მისამართი, მასალის მოძიების თარიღი.

- **სარჩევი** - საბაკალავრო ნაშრომი უნდა შეიცავდეს სარჩევს. მასში უნდა აისახოს ნაშრომის ყველა თავის, ქვეთავისა და პარაგრაფის დასახელება გვერდების ნომრების მითითებით. გვერდების ნომრები განთავსდება მარჯვენა მინდორთან.

- **ნაშრომის ყველა გვერდი** უნდა იქნეს დანომრილი თანმიმდევრობით, დაუშვებელია თავისუფალი სივრცის ან გვერდის გამოტოვება. ასევე დაუშვებელია გვერდების განმეორება. ინომრება ყველა გვერდი გარდა თავფურცელისა.

- ლიტერატურის ციტირება უნდა წარმოებდეს ძირითად ტექსტში (როგორც წესი აბზაცის ბოლოს) კვადრატულ ფრჩხილებში არაბული ციფრებით. ციტირებული ლიტერატურის ნუსხა უნდა იქნეს მოყვანილი ნაშრომის ბოლოს.

- **სქოლიო** შეიძლება განთავსდეს გვერდის ბოლოს, შრიფტის ზომა 10pt. ნუმერაცია წარმოებს სიმბოლოებით ან არაბული ციფრებით.

- **დანართები** (საჭიროების შემთხვევაში). დანართში განთავსდება ცხრილები, ნახაზები, პროგრამები, გაანგარიშებები, დიაგრამები და ა.შ.

- **სახელისუფლებო დოკუმენტების** გამოყენების შემთხვევაში: ქვეყნის დასახელება, უწყების დასახელება რომელთაც ეკუთვნის დოკუმენტი, დოკუმენტის სახე (ბრძანება, კანონი) წელი იმ გამოცემისა, სადაც მოძიებულ იქნა დოკუმნეტი, დოკუმენტის დასახელება შესაბამისი საიდენტიფიკაციო ნომრისა და წელის მონიშნებით.

**საბაკალავრო ნაშრომის შეფასება**

1. შეფასების სისტემა უშვებს:

**ა) ხუთი სახის დადებით შეფასებას**:

ა.ა) ( **A ) ფრიადი –**მაქსიმალური შეფასების 91% –100%;

ა.ბ) ( **B ) ძალიან კარგი –** მაქსიმალური შეფასების 81-90 %;

ა.გ) **( C ) კარგი –** მაქსიმალური შეფასების 71-80 %;

ა.დ) ( **D ) დამაკმაყოფილებელი –** მაქსიმალური შეფასების 61-70%;

ა.ე) ( **E ) საკმარისი –** მაქსიმალური შეფასების 51-60 %.

**ბ) ორი სახის უარყოფით შეფასებას:**

ბ.ა) (**FX) ვერ ჩააბარა–** მაქსიმალური შეფასების 41-50%, რაც ნიშნავს, რომ სტუდენტს ჩასაბარებლად მეტი მუშაობა სჭირდება და ეძლევა დამოუკიდებელი მუშაობით დამატებით საბაკალავრო ნაშრომის საჯარო დაცვაზე ერთხელ გასვლის უფლება.

ბ.ბ) (**F) ჩაიჭრა –** მაქსიმალური შეფასების 40% და ნაკლები, რაც ნიშნავს, რომ სტუდენტის მიერ ჩატარებული სამუშაო არ არის საკმარისი და მას საბაკალავრო ნაშრომი ახლიდან აქვს შესასრულებელი.

საბაკალავრო ნაშრომის 0-40 ქულით შეფასების შემთხვევაში სტუდენტს ენიჭება უფლება შეარჩიოს ახალი თემა და ხელმძღვანელი და საბაკალავრო ნაშრომი დაიცვას კომისიის წინაშე შემდეგ სასწავლო წელს.

2. საბაკალავრო ნაშრომის შეფასება ხდება 100 ქულიანი სისტემით:

- საბაკალავრო ნაშრომის წინასწარი განხილვა -60 ქულა;

- საბაკალავრო ნაშრომის საჯარო დაცვა- 40 ქულა.

3. საბაკალავრო ნაშრომის საჯარო დაცვაზე გასვლის უფლების მოპოვებისათვის სტუდენტს, საბაკალავრო ნაშრომის წინასწარ განხილვაზე დაგროვილი უნდა ჰქონდეს მინიმუმ 21 ქულა.

4. საბაკალავრო ნაშრომის შეფასების ქულა გამოითვლება კომისიის წევრთა მიერ დაწერილ ქულათა საშუალო არითმეტიკულის მეშვეობით.

**5. შეფასების კომპონენტები:**

1. **საბაკალავრო ნაშრომის წინასწარი განხილვა** - ფასდება 60 ქულით, შემდეგი კრიტერიუმების მიხედვით:

* თემის სიახლე და აქტუალურობა - 10 ქულა;
* საფუძვლიანად მოძიებული შესაბამისი ლიტერატურული წყაროები, მათი სისტემატიზაცია -10 ქულა;
* საკვლევი საკითხის გარშემო არსებული მასალების შესწავლისა და წარმოჩენის უნარი -10 ქულა;
* პრობლემის გამოკვეთის, კვლევისა და ანალიზის უნარი, მსჯელობის თანმიმდევრულობა -20 ქულა;
* ნაშრომის ტექნიკური, სტილისტური და გრამატიკული გამართულობა - 10 ქულა.

1. **საბაკალავრო ნაშრომის საჯარო დაცვა** - ფასდება 40 ქულით, შემდეგი კრიტერიუმების მიხედვით:

* წარმოდგენილი ნაშრომის გაცნობიერება -10 ქულა;
* პრეზენტაციის ვერბალური მხარე - 15 ქულა;
* პრეზენტაციის ტექნიკური მხარე - 5 ქულა;
* კითხვებზე, შენიშვნებზე და რეკომენდაციებზე გაცემული პასუხი - 10 ქულა.

**საბაკალავრო ნაშრომის საჯარო დაცვის მინიმალური კომპეტენციის ზღვარი განისაზღვრება 14 ქულით.**

6. სტუდენტს დამატებით საბაკალავრო ნაშრომის საჯარო დაცვაზე გასვლის უფლება აქვს იმავე სემესტრში. საბაკალავრო ნაშრომის საჯარო დაცვასა და დამატებით დაცვას შორის შუალედი უნდა იყოს არა ნაკლებ 5 დღისა.

7. კომისია ადგენს საბაკალავრო ნაშრომის შეფასების შემაჯამებელ ოქმს და ღებულობს საბოლოო გადაწყვეტილებას კურსდამთავრებულისათვის ბაკალავრის აკადემიური ხარისხის მინიჭების თაობაზე .

8. კომისიის დადებითი გადაწყვეტილება არის საფუძველი კურსდამთავრებულზე ბაკალავრის დიპლომის გაცემისათვის;

9. უნივერსიტეტის ბაკალავრის დიპლომი წარმოადგენს მოქმედი სტანდარტების დაცვით გაფორმებულ დოკუმენტს, რომელიც ადასტურებს საქართველოში უმაღლესი განათლების პირველი საფეხურის \_ ბაკალავრიატის დამთავრებას.

10. კურსდამთავრებულზე ბაკალავრის დიპლომთან ერთად გაიცემა დიპლომის დანართი, რომელიც შევსებულია მოქმედი წესების დაცვით.

**დანართი 1**

**შპს სასწავლო უნივერსიტეტი გეომედი**

**jandacvis ekonomikisa da menejmentis fakulteti**

**გვარი სახელი**

საბაკალავრო ნაშრომი

**თემის დასახელება**

ხელმძღვანელი: გვარი,სახელი

სამეცნიერო ხარისხი,

აკადემიური თანამდებობა.

**თბილისი \_\_\_\_\_\_\_\_**

**(წელი)**